Geliefde Kaapse teater sluit finaal sy deure | Netwerk24
Die ikoniese Kaapse teater The Fugard het nou finaal sy deure gesluit.
Die Covid-19-pandemie het uiteindelik veroorsaak dat die ikoniese Fugardteater in Kaapstad sy deure finaal moet sluit.
Eric Abraham, stigter en borg van die teater, het die finale sluiting "met groot hartseer en spyt" in 'n verklaring op die teater se webblad aangekondig.
"Ons is nie oortuig daarvan dat dit in Covid-tyd veilig of finansieel haalbaar is om die teater in die nabye toekoms te heropen nie."
Luidens die verklaring word die teater weer as 'n werkende teater aan die raad van die Distrik Ses-museum oorhandig.
"Ons hoop dat hulle die teater tot voordeel van die museum en die Distrik 6-gemeenskap kan gebruik."
Die teater is net meer as tien jaar gelede deur Abraham en Mannie Manim begin om die dramaturg Athol Fugard te huldig en 'n vaste ruimte vir die opvoering van sy toneeltekste in Suid-Afrika te bied.
Die hoofteater in die Fugard-teaterkompleks.
Die laaste opvoering in die teater was 'n produksie van sy Master Harold and the Boys. Benewens talle opvoerings van Fugard se werke soos The Road to Mecca, Statements of an Arrest under the Immorality Act, is nuwe en geskiedkundige musiekspele van David Kramer, soos Langarm en District Six- Kanala, Kat and the Kings en Orpheus in Africa, asook internasionale musiekspele soos Kinky Boots, Cabaret en Funny Girl daar op die planke gebring.
Voorts is internasionale teaterstukke soos The Mother, The Father, Waiting for Godot met sir Ian McKellen hier opgevoer.
Die Courtyard Playhouse en 44 on Long het ook vroeër vanjaar hul deure gesluit. Die restaurantteater Die Boer in Durbanville spartel steeds om sy deure oop te hou.